b"\n_START_ARTICLE_\nBa\xc5\xa1lykas\n_START_PARAGRAPH_\nBa\xc5\xa1lykas (rus. \xd0\xb1\xd0\xb0\xd1\x88\xd0\xbb\xd1\x8b\xd0\xba) \xe2\x80\x93 vilnonis (gelumbinis ar pan.) gobtuvas ilgais rai\xc5\xa1\xc4\x8diais. Ba\xc5\xa1lykai yra atskiri gobtuvai, jie n\xc4\x97ra palto, milin\xc4\x97s ar kitokio drabu\xc5\xbeio dalis._NEWLINE_Ba\xc5\xa1lykai b\xc5\xabdingi Kaukazo taut\xc5\xb3 (pvz., osetin\xc5\xb3) kostiumams._NEWLINE_I\xc5\xa1 kaukazie\xc4\x8di\xc5\xb3 juos per\xc4\x97m\xc4\x97 kazokai, tod\xc4\x97l ba\xc5\xa1lykai buvo Rusijos imperijos kazok\xc5\xb3 dalini\xc5\xb3 uniformos dalis. V\xc4\x97liau jie tapo ir kari\xc5\xa1ki\xc5\xb3 nekazok\xc5\xb3 uniformos elementu. Carin\xc4\x97je Rusijoje juos ne\xc5\xa1iojo tiek paprasti kareviai, tiek puskarininkiai, kadetai ir karininkai._NEWLINE_V\xc4\x97liau tapo TSRS kazok\xc5\xb3 dalini\xc5\xb3 uniformos dalimi. Oficialiai juos nustojo naudoti uniformoje 1941 m. vasario m\xc4\x97n._NEWLINE_Ne\xc5\xa1iojami nuleisti ant pe\xc4\x8di\xc5\xb3 (tuomet laikomi suri\xc5\xa1t\xc5\xb3 rai\xc5\xa1\xc4\x8di\xc5\xb3 arba speciali\xc5\xb3 sag\xc5\xb3). Prireikus jie u\xc5\xbededami ant galvos (vienplauk\xc4\x97s, su papacha ar kitokia uniformine kepure), o ilgais rai\xc5\xa1\xc4\x8diais lyg \xc5\xa1alikais apsukdavo kakl\xc4\x85. Ne\xc5\xa1iodavo ant milin\xc4\x97s arba po miline._NEWLINE_\xc5\xbdodis kil\xc4\x99s i\xc5\xa1 tiurk. bash 'galva'."